Jørgen Arbo-Bæhr (EL), 2007-04-26:
Jeg synes, at den debat, vi har her i dag, på mange måder er vigtig.
Jeg synes, at det er af utrolig vigtighed, at vi, når man kan konstatere, at spørgsmålet om værdier og normer har betydning for sammenhængskraften og integrationen i det danske samfund, så også får en diskussion af, dels hvad det er for nogle værdier, og dels hvordan vi fremmer de værdier, som vi står inde for.
Før jeg vil sige noget om forskellige gruppers holdning til disse værdier, så synes jeg, at det er vigtigt at slå fast, at rettigheder, både de rettigheder, vi har efter grundloven, og andre frihedsrettigheder som ligestilling mellem kønnene, er nogle, som ikke er naturligt givet os af Gud eller Allah eller af nogen som helst anden.
De rettigheder er nogle rettigheder, som befolkningen har sloges for og stadig væk slås for rent faktisk bliver til andet end papir.
Dermed kan man jo også sige, at det er lidt pudsigt, at vi har en idé om, at der skulle være nogle rettigheder, der er specielt danske.
Jeg vil godt gå ind i den debat om danske rettigheder eller danske værdier.
Men man skal bare vide, at dels er der en række værdier, som hører lige så meget hjemme hos andre folkefærd end lige præcis det danske, og dels skal man vide, at det, at vi har nogle særlige værdier, som vi lægger vægt på i Danmark, ikke betyder, at alle danskere tilslutter sig disse værdier fuldstændig, hvilket den her rapport jo også dokumenterer.
Jeg synes, rapporten er god på mange måder; for det første, fordi den får slået nogenlunde fast, hvad der er sandt og falskt i forbindelse med, hvad forskellige indvandrergrupper, flygtningegrupper og danskere faktisk mener på godt og ondt om det, vi betragter som grundlæggende værdier.
Nogle ting bliver måske afmystificeret, og hvad angår andre ting, kan vi se, at vi har et reelt problem.
Her tænker jeg selvfølgelig først og fremmest på ligestilling mellem kønnene og den enkelte persons ret til at vælge sin fremtid.
Jeg synes også, at rapporten er god, fordi den på flere punkter peger på, hvad det er, der mere dybereliggende måske kan være nogle problemer med i forbindelse med at fremme rettigheder og værdier, som vi står inde for i det danske samfund.
Jeg synes f.eks., at alle bør hæfte sig ved, at hvis vi gerne vil fremme frihedsrettighederne, gerne vil fremme værdierne blandt folk, der kommer her til landet, så er det en vigtig sætning, når der i rapporten står, og jeg citerer: At udlændinge skal tilslutte sig grundlæggende værdier og normer indebærer som udgangspunkt ikke, at udlændinge skal opgive deres oprindelige kultur, f.eks. religion, påklædning eller madkultur.
Det er noget, som jeg mener adskillige politikere kunne lære noget af.
Rapporten påpeger, at de seneste års udvikling kan have fjernet dele af indvandrere og flygtninge mere fra det danske samfund, og at de er søgt væk fra integrationen.
Hvis vi gerne vil ligestilling, hvis vi vil integration, så er vi nødt til at lade være med at stille andre krav end dem, som vi ved har noget at gøre med de reelle værdier og frihedsrettigheder i Danmark.
Bare til sidst et enkelt eksempel: Der er nogen, der fastholder, at hvis den gruppe indvandrere og flygtninge, som er muslimer – og det er en stor gruppe – skal have en mulighed på arbejdsmarkedet, hvis de skal have en mulighed for at uddanne sig, hvis de skal have en mulighed for at deltage i samfundslivet, hvis de skal have en mulighed for at blive integreret i det danske samfund, så nytter det ikke noget, at man som det første krav stiller, at de skal afskrive sig deres religion og smide deres tørklæde, for så kommer vi i virkelighedens verden aldrig langt med integrationen.